Gubici na berzama zbog Grčke
Akcije na svetskim berzama su pale zbog strepnji u pogledu političke nestabilnosti u Grčkoj, a najveće gubitke beleže deonice banaka
Nedelju posle neodlučnih grčkih izbora, zemlja izgleda da se nije približila formiranju nove koalicione vlade. Politička neizvesnost zabrinjava investitore, tako da je vrednost grčkih hartija od vrednosti danas ponovo pala. Najteže su pogođene bankovne deonice, koje su danas najpre pale za 7 odsto, da bi se potom neznatno oporavile. Nestabilnost se takođe odražava na vrednost evropskih akcija koje su pale na najniži nivo u protekla četiri meseca, kaže berzanski trgovac iz Frankfurta, Robert Halver. Situcija u Grčkoj bi mogla u velikoj meri da se pogorša, ako u zemlji budu morali da se održe novi izbori. Upozorava se da bi Atina mogla da ostane bez gotovine već krajem juna, ukoliko ne bude formirana vlada koja bi dogovorila novu tranšu zajma od međunarodnih investitora. Ankete pokazuju da bi pobednik na novim izborima mogao da bude Aleksis Cipras, lider grčke radikalno levičarske partije. On se protivi pozajmicama od Evropske unije i Međunarodnog monetarnog fonda, ali želi da zemlja ostane u eurozoni. To je lakše reći, nego učiniti, kaže Nik Bikroft iz Banke „Sakso“. Istovremeno, rasprave o grčkom odlasku iz eurozone su sve glasnije. Međutim, povratak na drahmu bi bio užasan, kaže grčki analitičar Jorgos Cogopulos. „Nastaće politički haos i socijalna nestabilnost. Male firme i preduzeća će odmah da bankrotiraju, a nova grčka valuta će da devalvira.“ Nastavljaju se pokušaji formiranja vlade nacionalnog jedinstva. Grčki glasači, kojima je štednje preko glave, verovatno će ponovo izaći na birališta već sredinom juna.